Expoziție fotografică Magia Sărbătorilor de Iarnă
2025-12-24 09:00 - 17:00 (Europe/Bucharest) | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc găzduiește miercuri, 17 decembrie, ora 18.00, vernisajul expoziției fotografice Magia Sărbătorilor de Iarnă, un eveniment dedicat frumuseții tradițiilor, emoției sărbătorilor și forței expresive a imaginii fotografice.
Expoziția reunește 158 de fotografii, semnate de 24 de artiști fotografi din Craiova și din întreaga țară, și propune un parcurs vizual amplu, în care iarna este surprinsă ca stare de spirit, memorie colectivă și expresie artistică.
Structurată în trei secțiuni complementare, expoziția oferă privitorului o experiență ce oscilează între intimitate, comunitate și spectacol.
✔Prima secțiune, Seară magică, prezintă 21 de naturi statice realizate de Rucsandra Silvia Călin, EFIAP/d1, imagini în care lumina și obiectele specifice sărbătorii Crăciunului construiesc o atmosferă de liniște, așteptare și reculegere, specifică serilor de iarnă.
✔Cea de-a doua secțiune cuprinde 97 de fotografii – 73 în format landscape și 24 în format portret – aparținând celor 24 de artiști expozanți: Agop Alexandra (București), Amarandei Gabriel (Iași), Apostol Mircea Florian (Oradea), Boldîr Victor Cătălin (Craiova), Călin Rucsandra Silvia (Craiova), Ciobotaru Ioan (Rm. Vâlcea), Cojocaru Mihaela Eleonora (Craiova), Corcoveanu Livia (Craiova), Cruceru Valerian (Motru), Furdu Mircea Cristian (București), Mirescu Silviu Cristian (Craiova), Nețoiu Ion Claudiu (Baia de Aramă), Nucă Ionelia (Craiova), Obreja Cătălin (Craiova), Pop D. Ovi (Oradea), Popa Victor Eugen (Craiova), Radu Iulian (Bacău), Roșu Anca (Craiova), Rusu Adela (Oradea), Segal Paul (Israel), Scubli Mariana (Sighetul Marmației), Urziceanu Ovidiu (Calafat), Voicu Andi (Craiova) și Vochescu Gabriela (Craiova).
Aceste lucrări surprind o diversitate de elemente ale tradiției românești, de la preparatele tradiționale și portul popular, la dansurile și obiceiurile specifice diferitelor zone ale țării.
✔Cea de-a treia secțiune reunește 40 de fotografii realizate în cadrul spectacolului Colindăm încă din zori, susținut de Secția de folclor „Maria Tănase” a Teatrului Colibri din Craiova. Instantaneele surprind emoția colindului, expresivitatea scenică și energia unui moment artistic dedicat sărbătorilor de iarnă. Prin obiectivul artiștilor fotografi Victor Cătălin Boldîr, Mihaela Eleonora Cojocaru, Livia Corcoveanu, Silviu Cristian Mirescu, Cătălin Obreja și Andi Marian Voicu, colindul și arta populară capătă formă vizuală, iar scena devine un spațiu al emoției colective.
Programul evenimentului cuprinde următoarele momente:

un scurt program de colinde, intitulat „Vin colindătorii”, moment oferit de Lavinia Bârsoghe și un grup de colindători ai Secției de folclor „Maria Tănase” a Teatrului Colibri
Expunere „Tradiția sărbătorilor de iarnă în Oltenia”, susținută de prof. univ. dr. Gabriela Păsărin
Scurt program muzical – „Noapte de vis”, în interpretarea lui Daniel Petrescu, „Angels” Pop Opera Group

Expoziția fotografică Magia Sărbătorilor de Iarnă, este cea de a 12-a expoziție organizată în acest an la Muzeul Cărții și Exilului Românesc de Asociația Artiștilor Fotografi „Dacia Malvensis” din Oltenia.

Expoziție de fotografie „Fântânile Olteniei. Arhivă și contemporaneitate”
2026-01-27 09:00 - 17:00 | Muzeul Olteniei – Secția de Etnografie – Casa Băniei, Str. Matei Basarab, nr. 16, Craiova, Dolj, România
📌„Fântânile Olteniei. Arhivă și contemporaneitate”
📍 Sectia de Etnografie – Casa Băniei, Craiova
🔷La Casa Băniei – Secția de Etnografie a Muzeului Olteniei Craiova a fost vernisată foto-expoziția temporară „Fântânile Olteniei. Arhivă și contemporaneitate”, menită să aducă în prim-plan o perspectivă complexă asupra timpului și memoriei fântânilor din Oltenia: fântâni cu cumpănă, cu roată, cu structuri de lemn sau piatră, fântâni de hotar sau de răscruce.
📌Expoziția reunește fotografii de arhivă din patrimoniul Muzeului Olteniei și imagini contemporane realizate în cadrul proiectului independent „Fântânile Olteniei”, desfășurat de echipa Omnia Photo începând cu anul 2016, având ca obiectiv cartografierea și documentarea fântânilor de uz comunitar din regiunea Olteniei, ca structuri vernaculare esențiale pentru viața rurală și memoria colectivă.
🏦Proiectul cultural „Fântânile Olteniei” propune o reflecție asupra continuității fragile dintre trecut și prezent și asupra rolului fotografiei ca instrument documentar, istoric și artistic, capabil să conserve și să transmită memoria unor structuri aparent marginale, dar esențiale pentru istoria tăcută a comunităților rurale.
Publicul va putea vedea, în premieră, materiale fotografice analogice alb-negru și fișe de arhivă din perioada 1950–1970, realizate în cadrul campaniilor de cercetare etnografică, alături de imagini din anii 1930 și de fotografii contemporane realizate pe film și în format digital.
✨Expoziția este semnată de fotografii documentariști Cristian Bassa și Dorian Delureanu, cu sprijinul Azero, iar cercetarea antropologică este realizată de Ana-Cristina Irian, cu contribuții etnografice din partea dr. Roxanei Deca, muzeograf Secția de Etnografie a Muzeului Olteniei. Conceptul expozițional este realizat de Roxana Deca și Ana-Cristina Irian, beneficiind de contribuția specialiștilor Muzeului Olteniei, Bogdan Lupu și Teodor Ion Surlin, și invită vizitatorii să observe transformările, continuitățile și contrastele dintre „atunci” și „acum” pentru a determina o experiență reflexivă, în care trecutul documentat fotografic capătă noi sensuri prin raportare la prezent, iar prezentul este îmbogățit de memoria vizuală a istoriei contemporane și etnografice.
🎤Expoziția a fost deschisă de dr. Florin Ridiche, managerul Muzeului Olteniei Craiova, în prezența reprezentanților Omnia.Photo, respectiv Dorian Delureanu și Cristina Irian, cei care au realizat cercetarea de teren în cadrul proiectului cu același nume, reușind, prin efortul depus, să realizeze cartografierea și documentarea fântânilor de uz comunitar din regiunea Olteniei. Despre conținutul și semnificația ritualică a acestor simboluri etnografice a vorbit dr. Roxana Deca, muzeograf – Muzeul Olteniei și curatorul expoziției.
🕰 Expoziția poate fi vizitată la Casa Băniei până la sfârșitul lunii februarie 2026.

Expoziție „Brâncuși, inspirație pentru tineri”
2026-02-12 17:00 - 18:00 | Dolj
„Brâncuși, inspirație pentru tineri” – Expoziție de grafică, pictură și artă fotografică
Școala Populară de Arte și Meserii „Cornetti” din cadrul Centrului Județean de Cultură și Artă Dolj, instituție aflată în subordinea Consiliului Județean Dolj, invită publicul iubitor de artă la expoziția „Brâncuși, inspirație pentru tineri”, eveniment dedicat celebrării operei și spiritului marelui sculptor român Constantin Brâncuși.
Expoziția reunește lucrări realizate de elevii claselor de arte vizuale, care au explorat, prin propriul limbaj artistic, teme, simboluri și concepte inspirate din creația brâncușiană. Fiecare lucrare reflectă sensibilitatea, creativitatea și modul autentic în care tinerii artiști înțeleg și reinterpretează valorile universale promovate de Brâncuși: simplitatea formei, esența și spiritualitatea.
Evenimentul își propune să încurajeze dialogul dintre tradiție și contemporaneitate, oferind publicului ocazia de a descoperi viziunea noii generații asupra unei moșteniri culturale de excepție.
Vă invităm să fiți alături de noi și să susțineți talentul și pasiunea elevilor noștri.

Expoziție de fotografie Eternul Brâncuși
2026-02-18 18:00 - 20:00 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc găzduiește miercuri, 18 februarie 2026, la ora 18.00, vernisajul expoziției Eternul Brâncuși, organizată de Asociația Artiștilor Fotografi „Dacia Malvensis”, în colaborare cu Consiliul Județean Dolj, Primăria Municipiului Craiova, Uniunea Ziariștilor Profesioniști din România”, filiala „Tudor Arghezi” și Biblioteca Județeană „Alexandru și Aristia Aman”.
Expoziția marchează împlinirea a 150 de ani de la nașterea marelui sculptor Constantin Brâncuși, prilej de reflecție și de celebrare a moștenirii sale universale, care continuă să inspire generații și să redefinească limbajul formei în arta modernă.
Expoziția reunește lucrările a 34 de artiști din Craiova, din întreaga țară și din diaspora:
✓Alexandra AGOP
✓Arcu Cătălin
✓Bercaru Adrian
✓Calin Rucsandra
✓Ciobotaru Ioan
✓Cojocaru Mihaela Eleonora
✓Corcoveanu Livia
✓Cosoveanu Cristina
✓Cruceru Valerian
✓Dalea Petre
✓Floriganta Cristian
✓Furdu Mircea
✓Iancu Daniela
✓Keller Erica
✓Mirescu Silviu Cristian
✓Modan Teodora
✓Năstasie Dan
✓Netoiu Ion Claudiu
✓Obreja Cătălin
✓Ovi D Pop
✓Pălădescu Diana
✓Pașca Iuliana
✓Popa Victor
✓Pușcașu Dan
✓Roșu Anca
✓Rusu Adela Lia
✓Sab Angelo
✓Scaunașu Ionel
✓Scubli Mariana
✓Segal Paul
✓Tătaru Ioan Bogdan
✓Urziceanu Ovidiu
✓Vochescu Gabriela
✓Voicu Andi.
Vernisajul expoziției va fi moderat de Andrada Cojocaru, președinte al Uniunii Ziariștilor Profesioniști „Tudor Arghezi” – Filiala Dolj.
Din programul evenimentului fac parte două expuneri ce dezvăluie fațete mai puțin cunoscute ale artistului:

„Brâncuși Esotericul”, susținută de binecunoscutul publicist Dan Lupescu, o incursiune în simbolurile și energiile subtile ce pulsează în creația sa;
„Brâncuși Fotograful”, prezentată de Silviu Cristian Mirescu, o privire asupra artistului care a știut să modeleze nu doar materia, ci și lumina.

La finalul serii, publicul va asista la un moment artistic oferit de cvartetul de coarde „Gaudeamus” al Universității din Craiova, compus din Darius Melencovici, Andreea Poenaru, Ana Maria Odină și Gabriela Sârbu.

Expoziție de fotografie bilaterală Craiova – Ploiești: Clădiri de patrimoniu
2026-04-21 18:00 - 19:30 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc găzduiește marți, 21 aprilie, la ora 18:00, vernisajul expoziției de fotografie bilaterală Craiova – Ploiești, Clădiri de patrimoniu, un dialog vizual început vineri, 17 aprilie, la Ploiești, în spațiul elegant al Hotelului Central, care continuă acum în inima Olteniei, purtând cu sine ecoul pașilor de altădată și respirația arhitecturii care refuză uitarea.
Prin obiectivul lor, artiștii Victor Cătălin Boldîr, Rucsandra Silvia Călin, Mihaela Eleonora Cojocaru, Livia Corcoveanu, Cristiana Coșoveanu, Valerian Cruceru, Cristi Floriganță, Anne-Marie Gavrilă, Mircea Georgescu, Cristina Marcu, Silviu Cristian Mirescu, Mihai Murarețu, Ion Claudiu Nețoiu, Ionelia Nucă, Cătălin Obreja, Victor Popa, Claudia Radu, Anca Roșu, Angelo Sab, Ioan Bogdan Tătaru, Ovidiu Urziceanu, Andi Voicu și Marcel Horneț reconstituie o hartă sensibilă a patrimoniului, unde fiecare clădire devine poveste, fiecare detaliu devine mărturie.
Evenimentul va fi moderat de Ionela Gherghe, iar despre destinul și fragilitatea clădirilor de patrimoniu vor vorbi Gabriel Vlăduț, alături de câte doi cercetători pasionați ai patrimoniului craiovean și prahovean, într-un schimb de idei ce îmbină rigoarea cu emoția.
La eveniment participă Cvartetul Gaudeamus al Universității din Craiova. Artiștii Darius Melencovici (vioara I), Andreea Poenaru (vioara a II-a), Ana Maria Odină (violă) și Gabriela Sârbu (violoncel), care vor interpreta mai multe piese, printre care „Mica serenadă” de W.A. Mozart și tangoul „Por una cabeza” de C. Gardel.

Expoziție bilaterală de fotografie România – Grecia „Natură, Cultură și Viață”
2026-05-05 18:00 - 19:30 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc găzduiește marți, 5 mai 2026, la ora 18.00. vernisajul expoziției itinerante bilaterală de fotografie ICC România – Grecia „Natură, Cultură și Viață”, având ca motto: Să împărtășim valori și credințe sufletești pentru un parteneriat constructiv.
Evenimentul este organizat de Clubul Rotary Craiova, Asociația Artiștilor Fotografi „Dacia Malvensis” și Uniunea Ziariștilor Profesioniști – Filiala Dolj „Tudor Arghezi”, sub egida Consiliului Județean Dolj, Primăriei Craiova, Direcției Județene de Cultură Dolj și Bibliotecii Județene „Alexandru și Aristia Aman”.
Moderatoarea evenimentului va fi Andrada Cojocaru, președinte al Filialei Dolj „Tudor Arghezi” – Uniunea Ziariștilor Profesioniști.
Acest festival de fotografie, născut dintr-un dialog între țărmurile României și ale Greciei, este un proiect la care participă artiști profesioniști și amatori, susținuți de Cluburile Rotary din ICC România–Grecia.
Expoziția este însoțită de un catalog trilingv și materiale editoriale. Tema centrală o reprezintă legătura dintre România și Grecia, între culturi și conștiințe, cu dorința de a naște parteneriate și de a purta mai departe această poveste în alte orașe.
Fotografiile ce fac parte din expoziție devin pași într-un parcurs emoțional — păduri care respiră amintiri, ape care poartă tăcerea locurilor, flori fragile și peisaje rănite, toate coexistând într-un dialog sincer între frumusețe și avertisment.
La vernisajul expoziție „Natură, Cultură și Viață” vor lua cuvântul:
✓Gabriel Vlăduț – Președinte din trecut Rotary Craiova, inițiatorul expoziției itinerante;
✓Celestin Agache – Președinte Rotary Craiova;
✓Sever Ciubucă – Coordonator ICC România–Grecia;
✓Christina Kartsiotou – ICC Grecia–România, și un critic de artă.
Seara va fi însoțită de acordurile calde ale naiului, în interpretarea Alessiei Vânturici.

Salonul Regional de Fotografie pentru Liceeni „Oltenia în imagini” – ediția a XIV-a
2026-05-07 09:00 - 17:00 | Teatrul pentru copii și tineret Colibri, Calea București, nr. 56, Craiova, Dolj, România
SALONUL REGIONAL DE FOTOGRAFIE PENTRU LICEENI
”OLTENIA ÎN IMAGINI”
Ediţia a XIV-a, 2026

Vernisajul Salonului Regional de Fotografie pentru Liceeni „Oltenia în imagini” – ediția a XIV-a și festivitatea de premiere a celor mai valoroase lucrări realizate de liceeni din Oltenia au avut loc pe 7 mai în Sala de Expoziții a Teatrului pentru Copii și Tineret „Colibri” din Craiova. Expoziția rămâne deschisă publicului în perioada 7–18 mai.
Salonul regional de fotografie ”Oltenia în imagini” este continuatorul Salonului Municipal de Fotografie ”Craiova în imagini”. Salonul este organizat de Asociaţia Culturală “Craiova”, Teatrul pentru Copii și Tineret „Colibri” Craiova, Fotoclubul “Mihai Dan Călinescu” Și Asociația ”Omnia Photo” în parteneriat cu Inspectoratele Şcolare Judeţene Dolj, Gorj, Mehedinți, Vâlcea şi cu Fotoclubul ”Mircea Faria” şi se desfăşoară sub patronajul Asociaţiei ”DACICA” Societatea Română de Artă Fotografică.

Expoziție de fotografie „Craiova mea iubită” – ediția a III-a
2026-05-20 18:00 - 19:00 | Muzeul Cărții și Exilului Românesc, Str. 24 Ianuarie nr. 4, Craiova, Dolj, România
Muzeul Cărții și Exilului Românesc găzduiește miercuri, 20 mai 2026, la ora 18.00, vernisajul expoziției „Craiova mea iubită” – ediția a III-a, organizat de Asociația Cultural-Artistică a Artiștilor Fotografi „Dacia Malvensis” din Oltenia, în parteneriat cu Uniunea Ziariștilor Profesioniști din România – Filiala „Tudor Arghezi” Dolj și Biblioteca Județeană „Alexandru și Aristia Aman”, prin Muzeul Cărții și Exilului Românesc, sub egida Consiliului Județean Dolj și a Direcției Județene pentru Cultură Dolj.
Expoziția cuprinde 121 de lucrări semnate de 26 de fotografi consacrați, amatori și studenți: Adriana Bursuc, Cristina Maria Boșoteanu, Rucsandra Silvia Călin, Mihaela Eleonora Cojocaru, Sebastian Constantinescu (student), Cristiana Coșoveanu, Valerian Cruceru (Motru), Erica Drăgan Keller, Daniela Iancu (Slatina), Silviu Cristian Mirescu, Ion Claudiu Nețoiu (Baia de Aramă), Marius Nițipir, Monica Olteanu (studentă), Marian Plaino (București), Victor Popa (student), Anca Roșu, Angelo SAB, Daniela Monica Sălăgean (Cluj-Napoca), Paul Segal (Israel), Bogdan Ioan Tătaru, Ovidiu Urziceanu (Calafat), Livia Corcoveanu, Victor Cătălin Boldîr, Cristi Floriganță, Mihai Murarețu, Mircea Georgescu și Cristina Marcu (studentă).
„Craiova mea iubită” nu este doar o expoziție de fotografie. Este o declarație de dragoste, un album de lumină în care trecutul, prezentul și privirea artistului se întâlnesc pentru a spune povestea orașului. Publicul este invitat să pășească în acest univers al imaginii și să redescopere, prin ochii artiștilor fotografi, farmecul unei Craiove care inspiră, emoționează și dăinuie.
